TARYBOS SPRENDIMAS
2008 m. sausio 22 d.
leidžiantis Vokietijos Federacinei Respublikai ir Lenkijos Respublikai taikyti priemones, nukrypstančias nuo Direktyvos 2006/112/EB dėl pridėtinės vertės mokesčio bendros sistemos 5 straipsnio
(Tekstas autentiškas tik vokiečių ir lenkų kalbomis)
(2008/84/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
atsižvelgdama į Komisijos pasiūlymą,
kadangi:
(1)
Vokietijos Federacinė Respublika ir Lenkijos Respublika laiškais, kuriuos Komisijos Generalinis sekretoriatas užregistravo 2007 m. spalio 22 d. ir 2007 m. liepos 27 d., paprašė, kad joms būtų leista tam tikrų abi šalis jungiančių pasienio tiltų statybai ir priežiūrai taikyti specialias mokesčių priemones.
(2)
Pagal Direktyvos 2006/112/EB 395 straipsnio 2 dalį Komisija 2007 m. spalio 24 d. laišku informavo kitas valstybes nares apie Vokietijos Federacinės Respublikos ir Lenkijos Respublikos pateiktus prašymus. 2007 m. spalio 25 d. laišku Komisija pranešė Vokietijos Federacinei Respublikai ir Lenkijos Respublikai turinti visą informaciją, reikalingą prašymams apsvarstyti.
(3)
Specialia priemone siekiama, kad tuo atveju, kai pasienio tiltams statyti ir prižiūrėti tiekiamos prekės arba teikiamos paslaugos ir Bendrijos teritorijoje įsigyjamos prekės, tie tiltai ir jų statybvietės (kai tiltai statomi) būtų laikomi esančiais vienos iš valstybių narių teritorijoje pagal jų sudarytą susitarimą dėl atsakomybės už tų pasienio tiltų statybos ir priežiūros darbus pasidalijimo.
(4)
Jeigu speciali priemonė nebūtų taikoma, reikėtų kiekvienu prekių tiekimo, paslaugų teikimo ar prekių įsigijimo Bendrijos teritorijoje atveju nustatyti, ar apmokestinimo vieta yra Vokietijos Federacijos Respublika, ar Lenkijos Respublika. Vokietijos teritorijoje atlikti su pasienio tiltu susiję darbai būtų Vokietijos pridėtinės vertės mokesčio objektas, o Lenkijos teritorijoje atlikti darbai - Lenkijos pridėtinės vertės mokesčio objektas.
(5)
Todėl leidžiančia nukrypti nuostata siekiama supaprastinti minėtų tiltų statybos ir priežiūros apmokestinimo tvarką.
(6)
Leidžianti nukrypti nuostata neturės neigiamo poveikio Bendrijos nuosaviems ištekliams, gaunamiems iš pridėtinės vertės mokesčio,
PRIĖMĖ ŠĮ SPRENDIMĄ:
1 straipsnis
Vokietijos Federacinei Respublikai ir Lenkijos Respublikai leidžiama, laikantis 2 ir 3 straipsniuose nustatytų sąlygų, taikyti nuo Direktyvos 2006/112/EB nukrypstančias priemones, susijusias su vieno pasienio tilto per Oderį ir vieno pasienio tilto per Lužicos Nisą statyba ir vėlesne priežiūra, taip pat jau pastatytų dviejų pasienio tiltų per Oderį ir devynių pasienio tiltų per Lužicos Nisą priežiūra; visų šių tiltų viena dalis yra Vokietijos Federacinės Respublikos teritorijoje, kita - Lenkijos Respublikos teritorijoje. Išsami informacija apie minėtus tiltus pateikiama šio sprendimo priede. Šis leidimas taip pat taikomas bet kuriems kitiems tiltams, kurie patenka į Vokietijos Federacinės Respublikos ir Lenkijos Respublikos pasikeičiant diplomatinėmis notomis sudaryto susitarimo dėl atsakomybės už pasienio tiltų statybos ar priežiūros darbus taikymo sritį.
2 straipsnis
Nukrypstant nuo Direktyvos 2006/112/EB 5 straipsnio, dėl pasienio tiltų, kurių statyba ir priežiūra pavedama Vokietijos Federacinei Respublikai, taip pat dėl pasienio tiltų, kurių tik priežiūra pavedama Vokietijos Federacinei Respublikai: tie tiltai ir, kai tinkama, statybvietė, kai ji yra Lenkijos teritorijoje, laikomi Vokietijos teritorijos dalimi, kai tų tiltų statybai ar priežiūrai tiekiamos prekės ir teikiamos paslaugos, taip pat Bendrijos teritorijoje įsigyjamos prekės.
3 straipsnis
Nukrypstant nuo Direktyvos 2006/112/EB 5 straipsnio, dėl pasienio tiltų, kurių statyba ir priežiūra pavedama Lenkijos Respublikai, taip pat dėl pasienio tiltų, kurių tik priežiūra pavedama Lenkijos Respublikai: tie tiltai ir, kai tinkama, statybvietė, kai ji yra Vokietijos teritorijoje, laikomi Lenkijos teritorijos dalimi, kai tų tiltų statybai ar priežiūrai tiekiamos prekės ir teikiamos paslaugos, taip pat Bendrijos teritorijoje įsigyjamos prekės.
4 straipsnis
Šis sprendimas skirtas Vokietijos Federacinei Respublikai ir Lenkijos Respublikai.
Priimta Briuselyje, 2008 m. sausio 22 d.